**ZÁPIS č. 6**

**Z RIADNEHO ZASADNUTIA SPRÁVNEJ RADY TASR**

**20. júna 2023 so začiatkom o 15.00 h**

**Prítomní členovia Správnej rady:** Jozef Bednár, Peter Mestický, Alena Mezeiová, Jozef Tuhovčák

**Ospravedlnení:** Ladislav Mikuš

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

Program:

1. **Rozpis rozpočtu Tlačovej agentúry Slovenskej republiky na roky 2024 až 2026 v zmysle požiadavky MK SR a MF SR**
2. **Oznámenia protispoločenskej činnosti a ochrana oznamovateľa v TASR**
3. **Rôzne**

**UZNESENIE č. 01/20/06/2023:**

Členovia SR TASR schválili program zasadnutia:

ZA: J. Bednár PROTI: 0 ZDRŽAL SA: 0

P. Mestický

J. Tuhovčák

A. Mezeiová

**Uznesenie bolo prijaté.**

1. **Rozpis rozpočtu Tlačovej agentúry Slovenskej republiky na roky 2024 až 2026 v zmysle požiadavky MK SR a MF SR**

Ako uviedol V. Puchala, *v súvislosti s prípravou návrhu rozpočtu verejnej správy na roky 2024 až 2026 bol Tlačovej agentúre Slovenskej republiky oznámený limit príjmov a výdavkov rozpočtu TASR na roky 2024 až 2026. V zmysle oznámenia TASR spracovala rozpis rozpočtu do najnižšej úrovne ekonomickej klasifikácie v súlade s celkovou výškou príjmov a výdavkov a výškou prebytku v metodike ESA 2010 navrhovanou MK SR, ktorý však vôbec nezohľadňuje požiadavky, ktoré TASR navrhla pri začatí prác na tvorbe Návrhu rozpočtu verejnej správy na roky 2024 až 2026 v mesiaci február tohto roka.*

*Uvedené dokumentuje aj nasledovné porovnanie vývoja rozpočtu výdavkov za roky 2022 až 2024, keď návrh rozpočtu výdavkov v roku 2024 zostáva na úrovni roku 2022.*

*Návrh rozpočtu nezohľadnil skutočnosť, že výška príspevku zo štátneho rozpočtu pre TASR je nezmenená od roku 2015.*

Je zrejmé, že napriek tomu, že nárast nákladov v poslednej dobe mimoriadne akceleruje, navrhovaný rozpočet vôbec nezohľadňuje dopady inflácie, valorizácie, nárastov cien energií, príplatkov za prácu, zvýšenia stravného, zabezpečenia úloh zo zákona o kybernetickej bezpečnosti, zákona o systémoch verejnej správy alebo archívneho zákona, poplatkov za zahraničné agentúry, nákladov na posty v zahraniční či v regiónoch, antihoaxové programy, multimedialitu spravodajstva a potreby vyspelých technológií pre doručovanie informácií odberateľom i verejnosti v slovenskom, anglickom i maďarskom jazyku.

TASR je dnes silná a spoľahlivá značka. Správy v rámci hlavnej činnosti i informácie vo verejnom záujme odoberajú prakticky všetky médiá na Slovensku, ambasády i mnohé agentúry v zahraničí. Pri aktuálnej trhovej situácii by zvýšenie cien agentúrneho servisu mohlo spôsobiť, že by si ho najmä menších množstvo menších médií už ďalej nemohlo dovoliť, čím by sa zvýšilo riziko ich prechodu k alternatívnym, často menej dôveryhodným informačným zdrojom.

Ako dodal, zostavený rozpis rozpočtu obsahuje veľké riziká. Jeho dodržanie je možné iba za cenu výrazných reštrikcií, čo bude mať dopad na plnenie služieb v rozsahu zákona a zachovanie kvality služieb.

V. Puchala v tomto kontexte ocenil legislatívnu zmenu, ktorú pár hodín pred zasadnutím SR TASR schválila NR SR o systéme financovania úloh vo verejnom záujme verejnoprávnej agentúry. Od budúceho roku by malo byť plnenie úloh vo verejnom záujme hradené sumou 0.0029 HDP. V podstate ide o zjednotenie príspevku, dodatkov, prevádzkových a kapitálových prostriedkov s navýšením na zlepšenie kvality služieb vo verejnom záujme. Ďalšie vykonávacie informácie k tejto téme bude GR prezentovať SR na budúcich rokovaniach.

GR poďakoval Správnej rade za list, adresovaný príslušným ministerstvám a predsedovi parlamentu, ktorý pomohol zviditeľniť tému financovania TASR a vyústil do procesu legislatívnej zmeny.

Členovia Správnej rady opakovane vyjadrili názor, že aktuálna výška príspevku zo štátneho rozpočtu pre TASR, ktorá bola nezmenená od roku 2015, nebola dostatočná a vyžadovala ďalšie dodatky i dodatky na kapitálové prostriedky. Po krátkej diskusii vzala rada materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Oznámenia protispoločenskej činnosti a ochrana oznamovateľa v TASR**

V. Puchala detailne predstavil členom Správnej rady smernicu týkajúcu sa oznámení protispoločenskej činnosti a ochrane oznamovateľa v TASR. Ako uviedol, každý zamestnanec Tlačovej agentúry Slovenskej republiky (ďalej len „TASR“) má právo v zmysle slovenského zákona **č. 54/2019 Z.z. o ochrane oznamovateľov protispoločenskej činnosti a o zmene a doplnení niektorých zákonov** (ďalej len „Zákon“) podať:

* + oznámenie, ktorým sa rozumie uvedenie skutočností, o ktorých sa fyzická osoba (zamestnanec) dozvedela v súvislosti s výkonom svojho zamestnania, povolania, postavenia alebo funkcie alebo v súvislosti s činnosťou vo verejnom záujme a ktoré sa týkajú protispoločenskej činnosti,
  + kvalifikované oznámenie, ktorým sa rozumie oznámenie, ktoré môže prispieť alebo prispelo k objasneniu závažnej protispoločenskej činnosti alebo k zisteniu alebo k usvedčeniu jej páchateľa.

Členovia Správnej rady vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Predsedníčka SR TASR A. Mezeiová a GR informovali o účasti na zasadnutí Výboru pre kultúru a médiá NR SR, kde odprezentovali Správu o činnosti a hospodárení TASR za rok 2022.

Členovia Správnej rady sa dohodli na termínoch najbližších rokovaní: 3/7, 28/8 a 19/9.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 20. júna 2023

Zapísala:

Alena Mezeiová v.r.